9 Ruri go tla bo go se botlhale go batla gore dikeletso tseno di diragadiwe ka tsela e e kgatlhanong le botlhale jwa bomodimo. Seo e tla bo e le go ipolaya semoyeng. Ka sekai, bangwe ba ile ba tlhopha mefuta ya kalafi e e kgatlhanong le dikgakololo tsa ga Jehofa. Ba bangwe ba ile ba amogela tiro e e dirang gore ba nne kgakala le malapa a bone kgotsa ba se ka ba nna gone kwa dipokanong tsa phuthego. Kgotsa go tweng ka go ratana le motho yo e seng modumedi? Fa Mokeresete a tshela botshelo jo bo ntseng jalo, a tota o batla go itsiwe ke Jehofa? Jehofa a ka bo a ile a ikutlwa jang fa Aborahame a ka bo a ile a fela pelo malebana le go diragadiwa ga ditsholofetso tsa Modimo mo go ene? Go tweng fa Aborahame a ka bo a ile a ipagololela mogodu mme a tlhaba kgobe ka mmutlwa a bo a itirela leina go na le go letela Jehofa? (Bapisa le Genesise 11:4.) A a ka bo a ile a tswelela e le tsala ya ga Jehofa?